पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर । दरभा में नक्सली हमले की जांच कर रही एनआईए की टीम बुधवार को रामकृष्ण केयर हॉस्पिटल पहुंची। टीम के सदस्यों ने घायलों का इलाज कर रहे डॉक्टरों से बात की। खासतौर पर अस्पताल के संचालक डॉ. संदीप दवे से घायलों की जानकारी हासिल की गई।
गौरतलब है कि, डॉ. दवे की देखरेख में ही वीसी शुक्ल को जगदलपुुर से रायपुर लाया गया था। इसके अलावा एनआईए ने नेताओं के पीएसओ की भी जानकारी ली। किसे कितनी गोली लगी और कौन कितना घायल हुआ? इन सभी बिंदुओं पर डॉक्टरों से विस्तार से बाती की गई। एनआईए अब हमले में घायल कांग्रेसी नेताओं के भी बयान लेगी। अब तक सुरक्षा में लगे पीएसओ के भी बयान दर्ज नहीं किए गए हैं। हालांकि, सभी पीएसओ की कॉल डिटेल की जांच की जा रही है। अस्पताल पहुंचने से पहले अफसरों ने पीएचक्यू में पुलिस अधिकारियों से भी जानकारी ली थी।
कर्मा के पीएसओ शरीफ को मिली छुट्टी
नक्सली हमले में घायल हुए महेंद्र कर्मा के पीएसओ शरीफ खान को बुधवार को अस्पताल से छुट्टी मिल गई। 29 घायलों में अस्पताल में अब केवल आधा दर्जन लोग ही भर्ती हैं। इनमें हर्षद मेहता और कुंजलाल को छोड़कर सभी की स्थिति बेहतर है। डॉक्टरों का कहना है कि दोनों की स्थिति में लगातार सुधार हो रहा है। अब सभी मरीज खतरे से बाहर हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn